Metsolat
Jaksot ja niiden esitykset > Ensimmäinen tuotantokausi (1993)

| № | Jakson nimi | Käsitelty ajanjakso | Kesto | Ensiesitys | Katsojia |
| --- | --- | --- | --- | --- | --- |

| 1. | Tie kotiin | Kesäkuu 1987 | 55 minuuttia | 13.1.1993 | 1 020 000 |
Leppävaaran peltojen halki ollaan tekemässä tielinjausta. Tien alle jäisi noin viidesosa Leppävaaran pelloista eli kaksi hehtaaria maata. Aikoinaan talviolympialaisissa pronssia voittanut Erkki juopottelee kapakassa. Risto työskentelee Tampereella Mainosmotto Oy:ssä. Hänelle tarjotaan firman johtajan paikkaa. Riston tytär Liisa opiskelee lukiossa, hänen poikansa Lasse on RUK:ssa. Antti saa lievän sydänkohtauksen, terveyskeskuksessa Annikki tapaa Helena Meriläisen, joka on Kari Kaukovaaran sisko. Metsoloiden lapset saapuvat lomalle Leppävaaraan. Keskustellaan tilan tulevaisuudesta: Jaana haluaa, että tila myytäisiin Karille. Muut eivät lämpene ajatukselle. Poliisi tuo humalaisen Erkin Leppävaaraan. Erkki hermostuu Jaanalle tämän aikeista. 
| 2. | Perhe koolla | Kesäkuu 1987 | 50 minuuttia | 20.1.1993 | 1 275 000 |
Jaana epäilee Erkin kykyä ottaa Leppävaara hoitoonsa. Erkin tilanne huononee hänen saatuaan potkut valmennustehtävistä. Liisa tapaa Paraisilta kotoisin olevan Stig Eklundin Tampereen rautatieasemalla, Stig on Lassen kämppäkaveri RUK:sta. Stigin ja Liisan romanssi alkaa kehittyä. Kari pyytää Eevaa tuuraajaksi Hoikan terveyskeskukseen. Lapset lähtevät Leppävaarasta, Jaana poikkeaa isoäitinsä luona ja yrittää houkutella tätä muuttamaan Sotkamoon. Jakson lopussa Erkki jää kiinni rattijuoppoudesta. 
| 3. | Tulevaisuuden suunnitelmia | Syyskuu 1987 | 49 minuuttia | 27.1.1993 | 1 390 000 |
Erkki saa sakkoja ja menettää ajokorttinsa pariksi kuukaudeksi. Hän alkaa ryhdistäytyä ja suunnitella kaivinkoneen ostoa, pankinjohtaja-lankomies Jaakko ei myönnä lainaa. Niinpä hän hakee rahoitusta Säästöpankista. Eräänlaisena symbolisena eleenä hän laittaa pullon Koskenkorvaa palkintokaappiin pokaaliensa rinnalle.  Lasse kertoo lähtevänsä YK-joukkoihin, hänen pasifistinen Raija-äitinsä ei pidä ajatuksesta. 
| 4. | Uusille teille | Lokakuu 1987 | 50 minuuttia | 3.2.1993 | 1 245 000 |
Erkki on ostanut käytetyn kaivinkoneen, lainan takaajana on isoäiti. Risto haluaa ostaa Mainosmotto Oy:n ja ryhtyä sen johtajaksi. Raija ei pidä aikeesta. Risto ehdottaa kollegoilleen, että he ostaisivat firman yhdessä. Risto joutuu panttaamaan omakotitalonsa, Raija suostuu, tosin vastentahtoisesti. Liisa esittelee Stigin isälleen. Eeva aloittaa lyhyen pestin Hoikan terveyskeskuksessa lääkärin tuuraajana; pestin takia hän ei ehdi lukea tenttiin. Tiekokouksessa vanhalla kansakoululla Antti ilmoittaa vastustavansa Leppävaaran maiden yli kulkevaa tielinjausta, Erkki taasen haluaisi liittymiä vaaran alueelle. Jaana haluaa Jaakon hakevan paikkaa ulkomailta tai ainakin Tampereelta, Jaakko lupaa kysyä siirtoa. Isoäiti viedään katsomaan vanhainkotia, mutta hän ei pidä näkemästään. Lopussa Erkki nostaa Suomen lipun puolitankoon Leppävaarassa. 
| 5. | Perunkirjoitus | Tammikuu 1988 | 50 minuuttia | 10.2.1993 | 1 315 000 |
Annikin äiti on kuollut. Erkki tarvitsee lainansa takaajaksi uuden henkilön. Käytetyn kaivinkoneen kanssa ilmenee ongelmia. Jaakko on saanut paikan Tampereen Koskikeskuksen konttorin johtajana. Eevan valmistuminen lääkäriksi myöhästyy puolella vuodella. Annikki perii puolet äitinsä osuudesta eli neljänneksen Leppävaarasta. Siten hän omistaa kolme neljäsosaa tilasta. Metsoloiden viisi lasta perivät toisen neljänneksen. Lisäksi kukin saa kahden hehtaarin palstan Kalajärven rannalta kesähuvilaa varten. Leppävaaran tilan jakaminen kielletään testamentissa. Erkki ei halua rantapalstaa, vaan palstan vaaran huipulta eli Urjalta. Jaakon mukaan Erkin on saatava huomattavasti enemmän maata kuin muiden, sillä maan arvo on vaaran laella matalampi kuin järven rannalla. Erkille päätetään antaa 15 hehtaaria, mihin kaikki suostuvat, Jaana tosin vastentahtoisesti. Erkki sanoo leikillään rakentavansa vaaralle Urjan linnan, joka oli hänen lapsuudenhaaveensa. Eeva huomaa Jaanan iholla paukaman, joka saattaa olla syöpä. 
| 6. | Hiekkaa rattaissa | Helmikuu 1988 | 46 minuuttia | 17.2.1993 | 1 350 000 |
Erkki tarjoaa vanhalle kaverilleen Vanhasen Einolle töitä kaivinkoneenkuljettajana. Kaivinkone rikkoutuu ja korjaajia on vaikea saada paikalle Hoikan hankalan sijainnin takia. Erkki alkaa haikailla uuden kaivinkoneen ostoa, Antti on vastahakoinen hankkeen suhteen. Einollekaan ei riitä työtä kaivinkoneen ollessa epäkunnossa; kun kone on vihdoin korjattu Erkki hakee hänet töihin. Eino on kännissä, mutta lupaa tulla töihin seuraavana päivänä. Hän ei kuitenkaan saavu, joten Erkki antaa hänelle potkut. Illemmalla Eino tulee juopuneena työmaalle uhkailemaan Erkkiä aseella, mutta yllättäen hän katoaa jonnekin. Tampereella Mainosmotto Oy:n omistaja nostaa firmansa myyntihintaa, mistä aiheutuu Ristolle harmia. Jaanasta otetaan koepala ja annetaan patologin tutkittavaksi. Hänellä diagnosoidaan rintasyöpä, joka leikataan mahdollisimman pian. 
| 7. | Yhtiökauppoja | Helmikuu–huhtikuu 1988 | 50 minuuttia | 24.2.1993 | 1 330 000 |
Jaanan kasvain leikataan, mutta koko rintaa ei tarvitse poistaa, sillä syöpä havaittiin riittävän varhaisessa vaiheessa. Risto ostaa vihdoin Mainosmoton Jaakon avustaessa lainan hankinnassa. Eeva kertoo menevänsä kesäksi Hoikan terveyskeskukseen lääkärin sijaiseksi. Kari ehdottaa Erkille osakeyhtiön perustamista, Erkki selvittää rahoitusvaihtoehtoja. Karilla on osakeyhtiön paperit valmiina, kolmanneksi hallituksen jäseneksi tulee Antti. Eino löydetään itsemurhan tehneenä, uutinen kerrotaan Erkille ja samassa hässäkässä hän allekirjoittaa osakeyhtiön perustamisasiakirjan siihen tarkemmin perehtymättä. Erkistä tulee toimitusjohtaja, Karista johtokunnan puheenjohtaja. Erkiltä jää huomaamatta sopimuksen kohta, jossa yhtiö velvoitetaan antamaan koneita yhtiön osakkaiden käyttöön omakustannushintaan ja lisäksi tekemään työt veloituksetta. Einon haudalla käydessään Erkki tapaa Einon lesken, Riitta Vanhasen. Kalajärven rantatontit jaetaan Jaanan ehdotuksesta arvalla. Erkille puolestaan mitataan rinnepalsta, jonka pituus on kilometri ja leveys 150 metriä. Jaana ihmettelee moista. 
| 8. | Voittajia ja häviäjiä | Toukokuu–kesäkuu 1988 | 46 minuuttia | 3.3.1993 | 1 440 000 |
Tampereella vietetään Liisan lakkiaisia, koolla on koko Metsoloiden suku lukuun ottamatta Annikkia, joka jää Leppävaaraan lehmiä hoitamaan. Eeva ja Stig tapaavat toisensa juhlissa ensi kerran. Erkki käy Helsingissä Hoikan elinkeinoasiamiehen kanssa avustuksia hakemassa. Urakkasopimustensa avulla hän saa avustuksia, firmaa voidaan kehittää: hankitaan kuormuri ja tehdään tielinjaus rinteen juurelle. Erkki ostaa Karilta palstan vaaran huipulta erittäin korkeaan hintaan, Kari kummastelee tarjousta, mutta hyväksyy sen. Puolitoista hehtaaria maata vaihtaa omistajaansa hintaan 135 000 markkaa. Annikki ei hyväksy, että Leppävaara luopuisi lehmistään. Riston firmassa alkaa ilmetä taloudellisia ongelmia, Riston ja Raijan kotitalous alkaa pyöriä Raijan palkan varassa, mistä tämä ei pidä. Stigin ja Eevan romanssi syntyy, Eeva jarruttelee Stigin rakkausintoa, sillä Liisa luulee Stigin olevan edelleen rakastuneen häneen. Jaana suunnittelee huvilaansa Kalajärven rannalla. 
| 9. | Sydänkipuja | Kesä 1988 | 49 minuuttia | 10.3.1993 | 1 470 000 |
Eeva on aloittanut työnsä Hoikan terveyskeskuksessa, hän asustelee saunamökissä. Erkki harkitsee firmansa laajentamista. Liisa lähtee Tampereelta Leppävaaraan. Stig saapuu yllättäen Hoikkaan, hän asettuu majaksi Eevan saunamökille. Aamulla Eevan lähtiessä työhön Stig jää makoilemaan mökille, Liisa tulee paikalle mukanaan Eevalle osoitettua postia. Stig puhuu Liisalle suoraan hänen ja Eevan suhteesta, mistä Liisa järkyttyy. Myöhemmin Stig sattuu tapaamaan myös Jaanan, joka on uimassa. Liisa haluaa lähteä heti takaisin Tampereelle, mutta Antti ja Annikki auttavat pojantytärtään sydänsuruissa. Annikki ehdottaa, että Antti ja Liisa lähtevät hevosia katsomaan. 
| 10. | Luonnon puolesta | Heinäkuu 1988 | 49 minuuttia | 17.3.1993 | 1 500 000 |
Opettaja Ronkainen haluaisi suojella Lintujärven ympäristöineen, mikä harmittaa Karia, jolla on alueella taloudellisia intressejä. Luonnonsuojelijat perustavat epävirallisen Lintujärven luonnonsuojelualueen. Liisa tapaa maantiellä yhden luonnonsuojeluaktivisteista, espoolaisen Osmo Lampisen. Hän joutuu puolivahingossa mukaan aktivistien puuhiin ja saa pieniä vammoja poliisin poistaessa aktivistit metsästä. Terveyskeskuksessa hän kohtaa Eevan ja suhtautuu tähän erittäin kylmäkiskoisesti. Jaanan ja Jaakon mökin rakentaminen ei ota edistyäkseen. Erkki konsultoi Jaakkoa Karin kanssa tekemästään sopimuksesta. Erkin liiketoimet kärsivät aktivistien puuhista. Raija lähtee Tampereelta Helsinkiin käsikirjoituskursseille. Liisa ostaa Antin avustuksella hevosen. Stig palaa Hoikasta Paraisille. 
| 11. | Urjan linna | Heinäkuu 1988 | 46 minuuttia | 24.3.1993 | 1 400 000 |
Riston ja Raijan taloushuolet lisääntyvät, avioliitonkin kriisi äityy. Riston liikkeenjohdolliset taidot osoittautuvat joka suhteessa puutteellisiksi. Erkki tilaa Ristolta erään pienoismallin ja samassa yhteydessä ostaa Riston Volvo-henkilöauton. Erkki on käynyt myös Helsingissä, takaisin Hoikassa hän ei kerro utelevalle Karille matkansa syytä. MEK ja KTM näyttävät vihreää valoa Erkin rinnehankkeelle - tässä vaiheessa hankkeesta eivät tiedä sen enempää Kari kuin Erkin sukulaisetkaan. Edelleen Leppävaarassa kesää viettävä Liisa esittelee Osmon Antille ja Annikille. Eeva matkustaa Turkuun Stigiä tapaamaan, sieltä rakastavaiset matkaavat edelleen Paraisille missä Stigin isällä on Södergård-niminen vauras maatila. Jaana ja Jaakko muuttavat Sotkamosta Tampereelle. Jakson lopussa Erkki esittelee laskettelukeskushankkeensa Hoikan kunnanvaltuustolle, kunnan on taattava hankkeen loppurahoitus, vakuudeksi tulee yrityskiinnitys. Kunnanjohtaja on ollut kaiken aikaa Erkin tukena tämän rinnehankkeessa. Kari suhtautuu sangen nuivasti ajatukseen Hoikkaan rakennettavasta laskettelukeskuksesta. 
| 12. | Lasi shampanjaa | Syksy 1988 | 50 minuuttia | 31.3.1993 | 1 585 000 |
Eevalla on pian lopputentti eikä häneltä liikene aikaa Stigille, joka saapuu Tampereelle. Osmo ja Liisa selviävät kesäisestä kansalaistottelemattomuudestaan sakoin. Liisa alkaa innostua Osmon vihreistä aatteista. Risto neuvottelee firmansa talousvaikeuksista Jaakon kanssa; firmassa on liossa myös Jaakon rahoja. Firma on kuitenkin jo auttamattomasti kriisiytynyt ja loppu häämöttää. Tampereella käydessään Kari poikkeaa tapaamaan Eevaa ja houkuttelee tätä töihin Hoikkaan, Eeva kuitenkin suunnittelee muuttoa Turkuun Stigin lähelle. Kari lähentelee Eevaa tämän asunnossa, Eeva torjuu lähentelyn määrätietoisesti. Hoikassa Kari haluaa rinteet rakennettaviksi vaaran toiselle puolen, omille mailleen. Hänen perimmäisenä motiivinaan on kaataa koko rinneprojekti. Helena pitää veljeään umpikierona. Tampereelle palattuaan Liisa haikailee takaisin Hoikkaan, Osmo on matkustanut Norjaan. Hoikan kunnanhallitus hyväksyy ehdotuksen takauksesta Kehitysaluerahastolta anottavalle lainalle, Erkin rinnehanke edistyy hyvää vauhtia. Päätöksen kunniaksi juodaan shampanjaa. 
| 13. | Perjantai 13. päivä | Tammikuu 1989 | 49 minuuttia | 7.4.1993 | 1 670 000 |
Liisa ja Osmo tapaavat toisensa Tampereella. Liisa etsii edelleen suuntaa elämälleen. Erkki on jossain matkoilla. Jaakko haluaa nähdä Riston firman tilikirjat - firman konkurssi näyttää vääjäämättömältä. Risto menettää konkurssissa koko omaisuutensa. Eeva ja Stig kihlautuvat, sen jälkeen he matkaavat Hoikkaan. Annikki haluaisi järjestää isot häät, mutta Eeva ei pidä ajatuksesta. Raija muuttaa Tampereelta Helsinkiin, hän saa töitä televisioyhtiöstä; lisäksi hän haluaa avioeron. Jaanan seurapiirit ovat kutistuneet muuton seurauksena ja hän haikailee takaisin Sotkamoon. Eräänä yönä Erkki tulee alkoholin vaikutuksen alaisena kotiin: Antti raivostuu ja saa sydänkohtauksen; hän joutuu sairaalaan. Eevan mukaan Antin on päästävä mitä pikimmin ohitusleikkaukseen. Erkillä on tärkeä liiketapaaminen Kehitysaluerahaston edustajan kanssa. Hänen mukaansa rinne tarvitsee hotellin, ravintolan, kahviloita ja huoltorakennuksia ollakseen kilpailukykyinen. Leppävaaran pelloille hän kaavailee kahtasataa asuntovaunupaikkaa. Jaana innostuu rahakkaan oloisesta ajatuksesta ja ehdottaa Leppävaara Oy:n perustamista. Lehmistä tulisi kuitenkin luopua. 
| 14. | Juhannushäät | Juhannus 1989 | 49 minuuttia | 14.4.1993 | 1 690 000 |
Eletään alkukesää 1989. Erkillä on kiire saada laskettelukeskus valmiiksi ennen talvea. Antti ja Annikki matkustavat kylpylälomalle. Samaan aikaan Stig ja Eeva järjestävät juhannushäitä Leppävaarassa. Häät ovat yllätys Antille ja Annikille, paikalle saapuu koko Metsoloiden suku ja runsaasti häävieraita. Heikki ja Kristina ovat saaneet perheenlisäystä. Risto ei ole löytänyt työtä Tampereelta, hän saapuu Leppävaaraan, jonne hän asettuu toistaiseksi. On käynyt ilmi, että Mainosmoton entinen omistaja jätti veroja maksamatta ja nyt Risto pelkää ikuista velkavankeutta. Jaana keskustelee kunnanjohtajan kanssa lomakylän perustamisesta. Eeva ja Stig vihitään kirkossa perinteisin menoin, minkä jälkeen Leppävaarassa vietetään perinteiset suomalaiset kylähäät. Erkki ja Helena tanssivat ihastuneina. Vastanaineet suuntaavat häämatkalle Pohjois-Norjaan, mutta matka päättyy vakavaan kolariin. 
| 15. | Tulevaisuus vaakalaudalla | Kesäkuu 1989 | 48 minuuttia | 21.4.1993 | 1 685 000 |
Stig loukkaantuu kolarissa erittäin vakavasti, Eevan vammat voidaan hoitaa terveyskeskuksessa. Kolarin aiheuttajaksi osoittautuu Kaukovaaran Helenan mies, eläinlääkäri Meriläinen, joka ajoi Stigin ohjaaman auton eteen humalassa. Sairaalassa Kajaanissa Stigin hoitavana lääkärinä on Eevan opiskeluaikojen ihastus. Stig on halvaantunut vyötäröstä alaspäin ja hänen aivovammansa osoittautuu niin vakavaksi, ettei hän kenties koskaan pysty puhumaan. Jaana haluaa ostaa Heikin rantatontin, hän kaavailee rakentavansa huvilan, jota Heikki saisi käyttää määrätyin ehdoin. Liisa aikoo pyrkiä maatalousoppilaitokseen, hän käy Osmon kanssa katsomassa autiotilaa, jota Osmo havittelee itselleen. Erkki ehdottaa, että Leppävaara Oy perustetaan, mutta hän pitäisi rinteet itsellään. Kari puolestaan suunnittelee lomakylää Urjanvaaran toiselle puolen. 
| 16. | Lehmäkauppoja | Loppukesä 1989 | 48 minuuttia | 28.4.1993 | 1 590 000 |
Stigin aivovamma arvioidaan pelättyä lievemmäksi. Erkki tarjoaa Ristolle työtä Urjan rinteiden markkinoinnissa. Myös Jaana työllistää Ristoa projekteillaan, Risto joutuu tosin kuittaamaan verovelkojaan mahdollisilla palkkatuloillaan. Meriläinen riehuu terveyskeskuksessa ja pahoinpitelee Helenaa Karin soitettua hänelle irtisanomisesta. Osmo ja Liisa alkavat kartoittaa edellytyksiään luomuviljelyyn. Eeva saa väliaikaisen paikan Hoikan terveyskeskuksen lääkärinä. Urjan rinteiden lainojen kanssa on ongelmia ja rinteiden pitäisi olla valmiina avattaviksi 2. joulukuuta. Kari yrittää juonitella mäkeä omistukseensa, kunhan se on valmis. Eeva kysyy Erkiltä, olisiko tällä työtä Vanhasen Riitalle. 
| 17. | Vanhan loppu – uuden alku | Lokakuu 1989 | 50 minuuttia | 5.5.1993 | 1 555 000 |
Erkki palkkaa Riitan toimistotöihin. Kunnanjohtaja ehdottaa yhteistyötä Karin kanssa hotellin rakentamiseksi. Risto ja Raija eroavat virallisesti, Jaakko avustaa lakiteknisissä muodollisuuksissa. Ero on asiallinen vailla tunnekuohuja. Osmo ja Liisa ostavat havittelemansa maatilan, Antti takaa lainan. Meriläinen tuomitaan rattijuopumuksesta kolmen kuukauden ehdolliseen vankeuteen. Risto ei edelleenkään löydä sopivaa työtä Tampereelta ja hän päättää jäädä Leppävaaraan toistaiseksi. Helena - ison Kaukovaaran tilan toisen puoliskon omistaja - käy tapaamassa Erkkiä ja kiinnostuu hotellihankkeesta. Meriläisestä hän haluaa avioeron ja muuttaa kotitilalleen Kaukovaaraan, jota isoveli Kari asustelee yksikseen. Stig herää tajuttomuudestaan ja väittää tuntevansa Eevan. Leppävaara luopuu lehmistään, osa niistä viedään Osmon ja Liisan luomutilalle. Annikille lehmät ovat vahvasti tunneasia, Antille taasen lähinnä taloudellinen kysymys. 
| 18. | Ennen lumen tuloa | Marraskuu 1989 | 49 minuuttia | 12.5.1993 | 1 535 000 |
Ensilumi antaa odottaa itseään. Kari kaivaa arkistoista esiin vanhan sopimuksen, joka koskee Leppävaaran erottamista Kaukovaaran yhteydestä omaksi tilakseen. Hänen isoisänsä isä laittoi siihen ehdon, jonka mukaan Leppävaaran voi liittää takaisin Kaukovaaraan mikäli Leppävaara luopuu maanviljelystä. Urjan rinnekeskusta pannaan kovaa vauhtia avauskuntoon. Stigin isä haluaisi poikansa muuttavan Hoikasta Paraisille. Osmon ja Liisan talo osoittautuu pakkasten tultua huonosti eristetyksi. Erkin ja Helenan suhde kehittyy romanttiseen suuntaan, Riitta seuraa sivusta aavistuksen mustasukkaisena. Lopussa sataa vihdoin ensilumi. 
| 19. | Avajaiset | Joulukuu 1989 | 50 minuuttia | 19.5.1993 | 1 300 000 |
Urjan rinnekeskuksen avajaisiin saapuu muun muassa maaherra. Hänen mukaansa hanke luo uutta toivoa Hoikkaan. Myös Lasse tulee paikalle. Avajaisissa Kari näyttää isovaarinsa tekemän luovutuskirjan ja muistuttaa, että Leppävaara on rikkonut sen ehtoja. Hänen näkemyksensä mukaan Leppävaara tulisi liittää takaisin Kaukovaaraan. Jaakko puolestaan muistuttaa, että lainhuudatus on aikoinaan hoidettu ja perusteita liitokselle ei ole. Helena suuttuu juonittelevalle veljelleen ja vaatii Kaukovaaran kuolinpesän jakoa. Kaivinkonefirma joutuu vaikeuksiin kun Kari haluaa irtisanoa sen lainojen takaukset. Antti saa tiedon, että hän pääsee ohitusleikkaukseen tammikuussa. Stigin isä vierailee poikansa ja miniänsä luona Hoikassa, Stig ei ole puhunut kunnon suomea sitten kolarin. 
| 20. | Pelipanoksena tulevaisuus | Helmikuu 1990 | 48 minuuttia | 26.5.1993 | 1 665 000 |
Osmon ja Liisan ensimmäinen vasikka syntyy. Urjan rinnekeskusta on laajennettava, jotta toiminta olisi kestävällä pohjalla; hotellin rakentaminen on edellytys lisärahoituksen saamiseksi. Lakimies neuvoo Karia luopumaan vaatimuksistaan Leppävaaran tilan suhteen. Helena haluaisi jakaa Kaukovaaran, Kari taasen ei halua. Kari ehdottaa Helenalle osakeyhtiön perustamista. Jaakko saa työtarjouksen Helsingistä, Jaana puolestaan haluaisi muuttaa Hoikkaan, missä hänellä on liiketaloudellisia intressejä. Liisan onnistuu myydä isänsä maalaamia tauluja hyvään hintaan. Leppävaaran navetasta tehdään toimisto, jossa toimii Leppävaara Oy:n ja Urjan rinteet Oy:n lisäksi kaivinkonefirma. Risto saa oman työhuoneen, hänen tehtävänään on markkinointi. Helena käynnistää avioeroprosessinsa. Stig ja Eeva matkustavat Paraisille Stigin isän maatilalle, Stig ei ole lainkaan entisensä. Hän on välinpitämätön Eevan suhteen ja haluaisi tämän poistuvan tilalta. 
| 21. | Sovintoja ja ratkaisuja | Maaliskuu–toukokuu 1990 | 43 minuuttia | 2.6.1993 | 1 680 000 |
Urjan rinnekeskuksella riittää asiakkaita, hiihtolomien aikaan on jopa ruuhkaa. Jaana ehdottaa Karille yhteistyötä, mutta Karia ei kiinnosta.  Kari luopuu Leppävaaraan kohdistamistaan vaateista. Hän puoltaa hotellihanketta sillä ehdolla, että se rakennetaan Hoikan keskustaan - hän ei suostu myymään Erkille lisämaata Urjalta. Helena puolestaan esittää Erkille yhteistyötä hotellin rakentamiseksi Urjanvaaraan, sillä hän omistaa veljensä lailla maata sillä suunnalla. Raija haastattelee Erkkiä valtakunnallisen televisiokanavan ajankohtaislähetyksessä. Rinnebisneksen ongelmat tiivistyvät siihen, että sesonki on liian lyhyt; kalliit investoinnit seisovat siten tuottamattomina suuren osan vuotta. Eeva on palannut Paraisilta Hoikkaan, hän aikoo lähteä työtehtäviin Afrikkaan. Antin ohitusleikkaus on onnistunut hyvin. Erkki ja Helena kihlautuvat.